**J E G Y Z Ő K Ö N Y V**

**Készült:** Pétervására Város Önkormányzat Képviselő-testületének 2015. március 18-án (hétfőn) 15.00 órakor megtartott ülésén.

**Jelen vannak:** Eged István FIDESZ-KDNP polgármester

Barta Gábor képviselő

Juhász Attila képviselő

Tóth János képviselő

**Meghívottak:** Dr. Varga Attila jegyző

Braun József pénzügyi oszt. vez.

Tóthné Németh Barbara építési oszt. vez.

Kiss Zoltán TRYS Kft.

Deli Orsolya ügykezelő

Kovácsné Égető Edit jkv.

**Eged István FIDESZ-KDNP polgármester**

Köszönti az ülés résztvevőit, megállapítja az ülés határozatképességét, mert a 7 képviselőből négy fő jelen van. Az ülést megnyitja. Javasolja a meghívón feltüntetett napirendi pontok tárgyalása előtt hallgassák meg Kiss Zoltán (TRYS Kft.) beszámolóját a szennyvizes projekt alakulásáról, amit a képviselők egyhangúan elfogadtak.

**NAPIRENDI PONTOK**

1. Az önkormányzat vagyonrendelete módosításának megtárgyalása.

Előterjesztő: Dr. Varga Attila jegyző

1. A Napköziotthonos óvoda felvételi körzetének, és a beiratkozás idejének meghatározása.

Előterjesztő: Eged István polgármester

1. Heves Megyei Regionális Hulladékgazdálkodási Társulás Társulási megállapodás módosításának elfogadása.

Előterjesztő: Eged István polgármester

1. Nem közművel összegyűjtött háztartási szennyvíz begyűjtési közszolgáltatásra szerződés kötése az ÉRV Zrt-vel.

Előterjesztő: Eged István polgármester

1. A Pétervására Város Polgárőr Egyesület névhasználati kérelmének megtárgyalása.

Előterjesztő: Eged István polgármester

1. Kérdések, interpellációk.

**Eged István FIDESZ-KDNP polgármester**

Átadja a szót Kis Zoltánnak (TRYS Kft.), hogy tartsa meg rövid tájékoztatóját a szennyvizes projekt alakulásáról.

**Kis Zoltánnak (TRYS Kft**.)

Köszönti a megjelenteket.

Rövid tájékoztatást ad a projektről.

Elmondja, hogy az előkészítési szakasz végén járnak. Már csak a régészeti felmérésre várnak.

A 7 településen leginkább a szaghatást szeretnék megszüntetni. Biofiltereket fognak beépíteni a hálózatba. Az el nem számolható költségek megtérítését is vállalták az érintett települések.

Most már majd a megvalósítási szakasz következik, amire viszont még nem írták ki a pályázatot.

550 milliós nagyberuházásként indult, ami idő közben módosult 770 millióra. Az önerő 15 %, ami módosult szintén, és úgy néz ki, hogy 0 %-os lesz.

A mostani számítások szerint, kb. 30 millió Ft lesz az, ami nem elszámolható költség.

Röviden ennyiben kívánt tájékoztatást adni, várja a kérdéseket.

**Braun József pénzügyi oszt. vez.**

Lesz 30 millió Ft arra, hogy az el nem számolható költségeket kifizessék.

**Kis Zoltánnak (TRYS Kft**.)

Tervezési hiba történt, mikor építették a rendszer. Túl lett méretezve. Nagy a betonkorrózió.

Egyes részeken, szakaszokon pang a szennyvíz.

**Tóth János képviselő**

Bővíteni nem lehet? Hisz itt van Kisfüzes és Ivád, biztos csatlakozna.

**Kis Zoltánnak (TRYS Kft**.)

Amikor a pályázat beadásra került, nem lehetet bővíteni. Azóta változott most már lehet.

De ahhoz újra be kellett volna adni a pályázatot.

**Eged István FIDESZ-KDNP polgármester**

Mikorra várható ebből valami?

**Kis Zoltánnak (TRYS Kft**.)

Ha elkészül a régészeti tanulmány, be lehet adni a végleges elszámolást a kiíró szervezethez.

Nem lehet tudni mikor, írják ki az építési nagypályázatot.

**Eged István FIDESZ-KDNP polgármester**

Megköszöni a tájékoztatót. Áttérnek a napirendi pontok tárgyalására.

**Napirendi pontok tárgyalása**

**1./ Napirend**

Az önkormányzat vagyonrendelete módosításának megtárgyalása.

**Eged István FIDESZ-KDNP polgármester**

Az anyagot mindenki megkapta és áttanulmányozhatta.

Kérdezi, hogy ezzel a napirenddel kapcsolatban van-e valakinek kérdése, hozzászólása?

**Dr. Varga Attila jegyző**

Elmondja, hogy a régi rendelet nem tartalmazta a nem lakás célú helyiségek bérleti díját.

Mivel felmerült az intézményeknél a helyiségek bérleti díjának egységesítése, erre tekintettel a szükséges módosítások, illetve kiegészítések megtörténtek.

Kéri a rendelet módosítást megtárgyalni és elfogadni.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e még kérdés, hozzászólás?

Amennyiben nincs, kéri, hogy aki egyetért, az önkormányzat vagyonrendeletének módosításával az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzata Képviselő-testületének**

**6/2015. (III.19.) önkormányzati rendelete**

**Pétervására Város Önkormányzat Képviselőtestületének**

**az önkormányzat vagyonáról, a vagyonhasznosítás rendjéről**

**és a vagyon kezeléséről szóló**

**9/2013. (VII.12.) önkormányzati rendelet - a továbbiakban: R. - módosításáról**

Pétervására Város Önkormányzat Képviselőtestülete (a továbbiakban: Képviselőtestület) a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 109. § (4) bekezdésében, és a nemzeti vagyonról szóló 2011. évi CXCVI. törvény (a továbbiakban: Nvtv.) 5. §-ban kapott felhatalmazás alapján - az Alaptörvény 32. cikk (1) bekezdés a) és e) pontjában meghatározott feladatkörében eljárva - a következőket rendeli el:

**1. §**

A R. az alábbi 5. melléklettel egészül ki.

**Záró rendelkezések**

**2. §**

Ez a rendelet a kihirdetését követő napon lép hatályba.

Pétervására, 2015. március 18.

|  |  |
| --- | --- |
| Eged István  FIDESZ-KDNP  polgármester | Dr. Varga Attila  jegyző |

**„5. melléklet a 9/2013. (VII.12.) önkormányzati rendelethez**

**A nem lakás célú helyiségek bérleti díjának megállapítása**

1. A rendelet 8. § (1) bekezdés c) pontja szerinti vagyon hasznosítása esetén, a nem lakás célú helyiségek induló éves bérleti díja megállapítása során a helyiség, ingatlan könyv szerinti forgalmi értékének 2 %-a. Egyes helyiséget bérlők esetén a százalékosan meghatározott értéket le kell bontani a bérelni kívánt helyiség négyzetméterére, és a használt négyzetméter alapján kell megállapítani a bérleti díjat.

2. A Képviselőtestület meghatározhatja azon preferált és támogatott profilokat, amelyeknek a helyiségben tervezett folytatása esetén az induló bérleti díj összegéből kedvezmény adható, továbbá meghatározhatók azon üzleti profilok is, amelyeknek a helyiségben tervezett folytatása esetén a bérlő emelt összegű bérleti díjat köteles fizetni.

Ezen profilok, és adható kedvezmények mértéke az alábbiak szerint kerülnek meghatározásra:

2.1. Preferált profilok:

2.1.1. 50 %-os díjkedvezmény adható:

2.1.1.1. az egyesülési jogról, a közhasznú jogállásról, valamint a civil szervezetek működéséről és támogatásról szóló 2011. évi CLXXV. törvényben meghatározott közhasznú szervezet által folytatott nem gazdasági-vállalkozási tevékenységekre,

2.1.1.2. az egyesülési jogról, a közhasznú jogállásról, valamint a civil szervezetek működéséről és támogatásról szóló 2011. évi CLXXV. törvényben meghatározott egyesülési jog alapján létrejött egyesület által folytatott nem gazdasági-vállalkozási tevékenységekre.

2.1.2. 25 %-os díjkedvezmény adható:

2.1.2.1. kulturális tevékenységekre.

2.2. Kiemelt, 25 %-kal magasabb díjat megfizetni köteles profilok:

2.2.1. pénzintézeti, egyéb pénzügyi szolgáltatások,

2.2.2. biztosítói szolgáltatások,

2.2.3. távközlési szolgáltatások.”

**2./ Napirend**

A Napköziotthonos óvoda felvételi körzetének, és a beiratkozás idejének meghatározása.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért, a Napköziotthonos óvoda felvételi körzetének, és a beiratkozás idejének meghatározásával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 31/2015. (III.18.) határozata**

1. Pétervására Város Önkormányzat Képviselő-testülete – a Pétervásárai Napköziotthonos Óvoda fenntartásával kapcsolatos egyetértési jogköre gyakorlása körében – a 2015/2016-os nevelési év vonatkozásában, az intézményben a köznevelésről szóló 2011. évi CXC. törvényben (a továbbiakban: Nkt) előírtakat az alábbiakban határozza meg:

- Az óvoda kötelező felvételi körzete: Pétervására város, Kisfüzes, Váraszó, Szajla, és Terpes községek közigazgatási területe.

- Engedélyezett felvételi keretszám összesen:Pétervására 20 gyermek, Szajla-Terpes 15 gyermek, Váraszó 5 gyermek

- Az óvodai jelentkezés helye, módja: A szülő az óvodai beiratkozást az intézményben személyesen írásban közölheti az óvodavezetővel, mellékelnie kell a köznevelésről szóló 2011. évi CXC. törvényben, valamint annak végrehajtási rendeleteiben előírt dokumentumokat. Az óvodai beiratkozáskor be kell mutatni a gyermek nevére kiállított személyi azonosítót és lakcímet igazoló hatósági igazolványt, továbbá a szülő személyi azonosító és lakcímet igazoló hatósági igazolványát.

- Felvételi eljárás menete. A jelentkezés alapján a gyermek adatait az óvodavezető az óvodai felvételi előjegyzési naplóban veszi nyilvántartásba. Az óvoda vezetője az óvodai felvételi, átvételi kérelemnek helyt adó döntését írásban, a kérelem elutasítására vonatkozó döntését határozati formában közli a szülővel. Az óvodai nevelésben való részvételre kötelezett gyermek átvétele esetén az óvoda vezetője a döntésről értesíti az előző óvoda vezetőjét. Az óvodai felvétel tárgyában meghozott döntés közlésének határnapja 2015. május 27.

- Az első fokú döntés elleni jogorvoslat: Az Nkt. 37. § (2) bekezdése alapján az elsőfokú határozat ellen a szülő vagy gondviselő a közléstől, ennek hiányában a tudomásra jutástól számított 15 napon belül a döntés felülbírálata iránt eljárást indíthat. A kérelmet a határozatot hozó intézménynél kell benyújtani. Az Nkt. 37. § (3) bekezdése szerint, az eljárásban az intézmény fenntartója, Pétervására Város Önkormányzata jár el és hoz másodfokú döntést.

- Az óvodai beiratás időpontja tagintézményenként:

2015. április 20-án (hétfő) 8.00-17.00 óráig

2015. április 21-én (kedd) 8.00-17.00 óráig

2015. április 22-én (szerda) 8.00-17.00 óráig

2015. április 23-án (csütörtök) 8.00-17.00 óráig

2015. április 24-én (péntek) 8.00-17.00 óráig

- Az óvoda napi, heti és éves nyitvatartási ideje: egész évben minden héten naponta (hétfőtől-péntekig) 7.00-17.00 óráig. Az óvoda nyári zárva tartásának időtartama: 2015. augusztus 3-tól augusztus 31-ig.

2. A képviselő- testület felkéri a jegyzőt, hogy a 2015/2016. nevelési évre szóló óvodai beíratási felhívást a [www.petervasara.hu](http://www.petervasara.hu) és a helyben szokásos módon tegye közzé.

**Határidő:** azonnal, illetve az óvodai beiratkozás időpontjának nyilvánosságra hozására a jogszabályban foglaltak szerint

**Felelős:** Eged István polgármester, Dr. Varga Attila jegyző

**3./ Napirend**

Heves Megyei Regionális Hulladékgazdálkodási Társulás Társulási megállapodás módosításának elfogadása.

**Eged István FIDESZ-KDNP polgármester**

Elmondja, hogy a Társulásnak 93 tagja van. Delegálták a Társulási Tanácsba. A gesztor Eger.

Per van folyamatban (ami nem érint mindenkit).

Az anyagot mindenki megkapta és áttanulmányozhatta.

**Tóth János képviselő**

Mit lehet várni a hulladékgazdálkodással kapcsolatban? Kedvező változásra számíthatunk?

**Eged István FIDESZ-KDNP polgármester**

Még nem lehet látni pontosan mi lesz.

Központosítani fogják.

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért, a Heves Megyei Regionális Hulladékgazdálkodási Társulás Társulási megállapodás módosításának elfogadásával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 32/2015. (III.18.) határozata**

1. Pétervására Város Önkormányzat Képviselőtestülete (a továbbiakban: Képviselőtestület), mint a Heves Megyei Regionális Hulladékgazdálkodási Társulás (székhelye: 3300 Eger, Dobó tér 2., továbbiakban: Társulás) tagönkormányzata, a Társulás a korábban hatályos társulási megállapodását az időközben bekövetkezett jogszabályváltozásra (a hulladékról szóló 2012. évi CLXXXV. törvény, valamint az államháztartásról szóló 2011. évi CXCV. törvény), illetve egyes tagönkormányzatok indítványára figyelemmel a jelen határozat 1. számú mellékletében foglaltak szerint módosítja.

2. A Képviselőtestület utasítja a polgármestert, hogy e határozat kivonatának megküldésével a képviselőtestület döntéséről értesítse a Társulási Tanács Elnökét.

Felelős: Eged István polgármester

Határidő: 2015. április 30.

**4./ Napirend**

Nem közművel összegyűjtött háztartási szennyvíz begyűjtési közszolgáltatásra szerződés kötése az ÉRV Zrt-vel.

**Dr. Varga Attila jegyző**

Tájékoztatja a jelenlévőket, hogy az ÉRV Zrt. megküldte a nem közművel összegyűjtött háztartási szennyvíz begyűjtési közszolgáltatásra és a háztartási szennyvíz ártalmatlanítására szóló szerződést. A díjak nem fognak változni így a települési folyékony hulladék kezelésével kapcsolatos közszolgáltatásról szóló rendelet mellékletét nem kell megváltoztatni.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért, a nem közművel összegyűjtött háztartási szennyvíz begyűjtési közszolgáltatásra szerződés kötése az ÉRV Zrt-vel az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 33/2015. (III.18.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) 2015. január 1. napjától határozatlan időre, Közszolgáltatási szerződést köt az ÉRV Északmagyarországi Regionális Vízművek Zrt. (székhelye: 3700 Kazincbarcika, Tardonai u. 1.) közszolgáltatóval, a nem közművel összegyűjtött háztartási szennyvíz begyűjtési közszolgáltatásra és a háztartási szennyvíz ártalmatlanítására.

2. A Képviselőtestület felhatalmazza a polgármestert a szerződés aláírására.

Felelős: Eged István polgármester

Határidő: azonnal

**5./ Napirend**

A Pétervására Város Polgárőr Egyesület névhasználati kérelmének megtárgyalása.

**Eged István FIDESZ-KDNP polgármester**

Személy szerint támogatja a kérelmet.

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért, a Pétervására Város Polgárőr Egyesület névhasználati kérelmével az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 34/2015. (III.18.) határozata**

Pétervására Város Önkormányzatának Képviselőtestülete hozzájárulását adja a Pétervására Város Polgárőr Egyesületé–nek, hogy nevében a „Pétervására” kifejezést használja.

Felelős: Eged István polgármester

Határidő: azonnal

**6./ Napirend**

Kérdések, interpellációk.

**Eged István FIDESZ-KDNP polgármester**

Elmondja, hogy a Pétervásárai Szociális Nonprofit Kft.-nek az OTP fióknál kötelezően vezetett bankszámla egyenlege mínuszban van. Ennek megszüntetésére kérnek támogatást.

Javasol 30.000.- Ft-ot.

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért, a Pétervásárai Szociális Nonprofit Kft. támogatásával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 35/2015. (III.18.) határozata**

Pétervására Város Önkormányzat Képviselő-testülete mint a Pétervásárai Szociális Nonprofit Kft. alapítója a Nonprofit Kft. számlavezetési költségekre 30.000,-Ft összegben támogatást biztosít.

Felelős: Eged István polgármester

Határidő: azonnal

**Eged István FIDESZ-KDNP polgármester**

A Kulturális Fesztiválok Kollégiuma nyílt pályázati felhívást tett közzé, melynek keretén belül lehetne pályázni a II. Térünnep elnevezésű fesztivál megrendezésére.

Nem nagyon akart térünnepet tartani. De ha van rá lehetőség adják be a pályázatot.

**Braun József pénzügyi oszt. vez.**

7 millió forint a maximum. A nevezési díj 1 %.

**Eged István FIDESZ-KDNP polgármester**

Tényleg megéri indulni rajta.

**Barta Gábor képviselő**

Jó lenne nagyon, ha indulnának.

**Braun József pénzügyi oszt. vez.**

Tavaly a térünnep 6,5 millió forintba került.

**Eged István FIDESZ-KDNP polgármester**

Személy szerint támogatja a kérelmet.

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért a pályázaton való részvétellel, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 36/2015. (III.18.) határozata**

1. Pétervására Város Önkormányzatának Képviselőtestülete (a továbbiakban: Képviselőtestület) a Kulturális Fesztiválok Kollégiuma „Kiemelkedő kulturális értéket létrehozó és bemutató kulturális fesztiválok megrendezésének támogatása” nyílt pályázati felhívására pályázatot nyújt be.

2. A Képviselőtestület által megrendezendő fesztivál bruttó költsége összesen: 6.458.425,-Ft, amelyből a pályázat sikeres lebonyolításához 5.166.740,-Ft összegű támogatást igényel, és 1.291.685,-Ft saját forrást, mint önerőt biztosít.

3. A pályázat nevezési díja a teljes költség 1%-a+ÁFA összesen 65.618,-Ft. Ezen összeg nem nyertes pályázat esetén sem igényelhető vissza.

4. A Képviselőtestület felhatalmazza a Polgármestert a pályázattal kapcsolatos nyilatkozatok, dokumentumok, és - a pályázat kedvező bírálata esetén - a támogatási szerződés aláírására.

Felelős: Eged István polgármester

Határidő: értelem szerint

**Eged István FIDESZ-KDNP polgármester**

Következő dolog, amit meg kell beszélni az Országos Mentőszolgálat Alapítvány kért támogatást a Pétervására Mentőállomány mentőautóinak korszerűbb mentéstechnikai eszközök beszerzéshez. Javasol 10.000.- Ft-ot.

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért azzal, hogy 10.000.- Ft támogatást nyújtsunk, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 37/2015. (III.18.) határozata**

Pétervására Város Önkormányzat Képviselő-testülete, az Országos Mentőszolgálat Alapítványt 10.000,-Ft összegben támogatást biztosít.

Felelős: Eged István polgármester

Határidő: azonnal

**Dr. Varga Attila jegyző**

Megkeresett bennünket, az Országos Fejlesztési Tanácsadó Nonprofit Kft., hogy a szívességi használati szerződést hosszabbítsuk meg 2015.december 31-ig.

**Eged István FIDESZ-KDNP polgármester**

Kérdezi, hogy a fent elhangzottakkal kapcsolatban van-e kérdés, hozzászólás?

Amennyiben nincs kérdés kéri, hogy aki egyetért a szívességi használat meghosszabbításával, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 38/2015. (III.18.) határozata**

Pétervására Város Önkormányzat Képviselőtestülete hozzájárulását adja az Országos Fejlesztési Tanácsadó Nonprofit Kft.-nek, hogy a 3250 Pétervására, Szabadság tér 1. szám alatti ingatlanon 2014. augusztus 31-én lejárt telephelyhasználatot 2015. december 31-ig meghosszabbíthatja, akként, hogy a Kft. továbbra is ezen címet jelölje meg telephelyeként.

Felelős: Eged István polgármester

Határidő: értelem szerint

**Eged István FIDESZ-KDNP polgármester**

Herceg Ferencné Pétervására, Széchenyi u. 7., illetve Stuller János Salgótarján, Kun u. 37. szám alatti lakos, értékesítésre felajánlotta tulajdonukat, ami természetben a Pétervására, Keglevich u. 4. szám alatt található.

Megvenné az önkormányzat, aminek földhasználati jogát átadná, és oda építene a Kormányhivatal egy új épületet. A parkoló közös lenne.

A Kormánymegbízott úr volt kint szétnézni. Nézték a varroda volt épületét is, amit nagynak találtak.

**Braun József pénzügyi oszt. vez.**

Talán ki tudjuk gazdálkodni.

Az előfinanszírozás miatt kicsit gondban vagyunk.

Elmondja még, hogy a rendkívüli támogatásra kiírták a pályázatot, amin szeretnének indulni, de erre majd visszaérnek.

**Eged István FIDESZ-KDNP polgármester**

Az épületet 6 millió forintra tartják.

**Barta Gábor képviselő**

Ez a tulajdonos által felajánlott vételár? Fel van értékelve az ingatlan?

**Dr. Varga Attila jegyző**

Nincs felértékelve. Majd fel kell értékelni.

Úgy tudja, hogy 5,5 millió forintért árulják a házat.

**Barta Gábor képviselő**

Lakóházként eladhatatlan, plafonig van elázva!

Nekünk kell a telek!

**Eged István FIDESZ-KDNP polgármester**

Jó lenne ez nekünk. Látványos haladás lenne.

**Tóth János képviselő**

Mi lesz a parkolóval?

**Eged István FIDESZ-KDNP polgármester**

Az udvart és a parkolót egybe kellene hozni.

**Tóth János képviselő**

Az irattár bejöhetne az épületbe.

**Dr. Varga Attila jegyző**

Abban az irattárban az iratok penészednek, rohadnak. Csak maszkba és kesztyűbe lehet iratot keresni (szinte életveszélyes).

**Eged István FIDESZ-KDNP polgármester**

Irattárral majd lesz valami, vizesek az iratok nagyon.

**Tóthné Németh Barbara építésügyi oszt. vez.**

Új irattárat kellene csinálni.

**Tóth János képviselő**

Az irattárat behozni az épületbe az lenne a megoldás.

**Eged István FIDESZ-KDNP polgármester**

Térjünk vissza az eredeti tárgyhoz.

Kérdezi, hogy van-e valakinek kérdése, javaslata?

Amennyiben nincs kérdés kéri, hogy aki egyetért a fent elhangzottakkal, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 39/2015. (III.18.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) úgy dönt, hogy – előzetes független ingatlan értékbecslést követően - megkívánja vásárolni Herceg Ferencné 3250 Pétervására, Széchenyi u. 7. és Stuller János 3100 Salgótarján, Kun út 37. szám alatti lakosoktól, a ½- ½ tulajdoni arányban kizárólagos tulajdonukban álló pétervásárai 108 hrsz-ú lakóház, udvar, megnevezésű összesen 801 négyzetméter nagyságú ingatlant.

2. A fenti ingatlan a Pétervásárai Közös Önkormányzati Hivatal (a továbbiakban: Hivatal) épülete mellett fekszik, és a Hivatalban működő Járási Hivatal, valamint a Járási Hivatal Kormányablakának a kialakítását fogja szolgálni. Az ingatlanra a Járási Hivatal kialakítását követően a Heves Megyei Kormányhivatal (a továbbiakban: Kormányhivatal) javára ingyenes földhasználati jog kerül bejegyzésre.

3. A Képviselőtestület megbízza Dr. Bajzát György ügyvédet, hogy készítse el a szükséges adás-vételi előszerződést és adás-vételi szerződést, és felhatalmazza a polgármestert a szerződések aláírására.

4. Az előszerződés alapján a szóban forgó ingatlan megvásárlására csak akkor kerül sor, ha a Kormányhivatal írásban jelzi, hogy a Járási Hivatal építéséhez szükséges forrás rendelkezésre áll.

Felelős: Eged István polgármester Határidő: azonnal

**Eged István FIDESZ-KDNP polgármester**

Térjenek át az előbb már említett kiegészítő támogatásra kiírt pályázat benyújtására.

Kérdezi, hogy ezzel kapcsolatban van-e kérdés?

Amennyiben nincs kérdés kéri, hogy aki egyetért a kiegészítő támogatás pályázaton való induláson, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 40/2015. (III.18.) határozata**

A helyi önkormányzatok rendkívüli támogatására vonatkozó igény benyújtásáról

1. Pétervására Város Önkormányzat Képviselő-testülete (a továbbiakban: Képviselő-testület) a Magyarország 2015. évi központi költségvetéséről szóló 2014. évi C. törvény 3. számú melléklet III. 4. pontja alapján támogatási igényt nyújt be a helyi önkormányzatok rendkívüli költségvetési támogatására.
2. A Képviselő-testület felhatalmazza a polgármestert és a jegyzőt a támogatási igény benyújtására.

Felelős: Eged István polgármester,

Dr. Varga Attila jegyző

Határidő: azonnal

**Eged István FIDESZ-KDNP polgármester**

Térjünk át más dolgokra.

Beszélnünk kell a Szőlő utcában kialakult helyzetről.

Volt egy kis probléma kint. Ezek után az ott lakók közül szinte majdnem mindenki járt bent a hivatalban. A titkárság tudna erről bővebben felvilágosítást adni.

Mindenki felajánlotta az ingatlanát megvételre. Kiderült, hogy az ingatlanok zöme, vagyis a földterület, az önkormányzaté.

Nincs semmijük, vegyünk nekik házat.

Most lehetne ebben a dologban lépni.

A Nemzetiségi Önkormányzat elnöke hozott pár címet, ahová mennének lakni.

Nem egyszerű a döntés. Fel kellene számolni ezt az állapotot, mert folyamatosan egymással bajuk van.

**Barta Gábor képviselő**

Komoly beruházás lenne.

**Eged István FIDESZ-KDNP polgármester**

A kérelmet ők fogalmazták meg.

Mi vásárolnánk házakat, ami a természetesen az önkormányzat tulajdona maradna, és kiadnánk nekik bérbe.

A legfőbb gond az Oláh testvérekkel (Oláh Attila és Oláh László) és családjaikkal van.

**Barta Gábor képviselő**

Az alföldön vannak olcsóbb házak.

**Eged István FIDESZ-KDNP polgármester**

Czakó Sándorné is eladná a házát. (Ha az Oláh család elmegy, akkor ők maradnának.)

**Barta Gábor képviselő**

Az a véleménye, hogy próbáljanak meg nekik valahogy ingatlant vásárolni.

**Tóth János képviselő**

A lakosság nem fog örülni, hogy a cigányoknak vesznek házat.

**Eged István FIDESZ-KDNP polgármester**

A földhasználati jogukról lemondtak. Ha elköltöznek, a telepet kezdjük el felszámolni.

**Dr. Varga Attila jegyző**

Az erdőtulajdonosok is örülnének, ha elmennének, mert sokszor ellopják a fát is.

**Eged István FIDESZ-KDNP polgármester**

Kérdezi, hogy elinduljanak-e ebben a témában?

**Tóth János képviselő**

Igen.

**Barta Gábor képviselő**

Igen.

**Eged István FIDESZ-KDNP polgármester**

Czakó Sándorné ügyét egyenlőre függesszük fel, meglátjuk, hogy hová haladunk.

**Tóthné Németh Barbara építésügyi oszt. vez.**

Tájékoztatás képen elmondja, hogy Kiss Ildikó Pétervására, Szőlő úton lakik, tulajdona Pétervására, Dózsa u. 34. szám alatt van. Életveszélyes az épület és kérte a lebontását.

**Braun József pénzügyi oszt. vez.**

Lakhatatlan az épület?

**Barta Gábor képviselő**

Megoldják ezt.

**Tóthné Németh Barbara építésügyi oszt. vez.**

Arra vigyázni, kell, hogy az udvaron járkálnak, mert közös udvar.

**Barta Gábor képviselő**

Ne legyen befogadó ház a kábítószereseknek.

**Tóth János képviselő**

Van olyan, hogy Eszközkezelő Alap, szerinte be tudnák szedni a bérleti díjat.

**Dr. Varga Attila jegyző**

Végrehajtás során a bankok gyakran nem nézik, hogy jogos-e a levonás.

**Eged István FIDESZ-KDNP polgármester**

Szőlő utcában a házak előbb-utóbb lakhatatlanná válnak.

**Tóth János képviselő**

Tájékoztatja a jelenlévőket, hogy a lombtalanítás április 17-18-án lesz a városban.

Azoktól viszik el a lomot, akiknek be van fizetve a szemétdíja, illetve be jelentette, hogy van elszállítandó lomja.

**Barta Gábor képviselő**

Arról érdeklődik, hogy az idén lesz-e „Te szedd” akció, és ha lesz mikor?

Óriási mennyiségű szemét van.

**Tóth János képviselő**

PEVIK-nek vannak közúti jelzőtáblái, megnézik, hogy mit tudnak használni.

**Eged István polgármester**

Kérdezi, hogy van-e még valakinek kérdése, hozzászólása?

Amennyiben nincs az ülés **bezárja**.

**K.m.f.**

**Eged István Dr. Varga Attila**

**FIDESZ-KDNP jegyző**

**polgármester**